text: Kauza Bašternák začala informáciou o neoprávnenej dvojmiliónovej vratke DPH. Tú si podnikateľ vypýtal za prevody siedmich bytov vo Five Star Residence za 12 miliónov eur.
  Na druhý zvláštny biznis v rovnakej bytovke upozornila v júni 2017 strana Sloboda a Solidarita. Vtedy išlo o prevod 17 bytov za jediné euro.
  Aktuality.sk teraz v rovnakej budove našli ďalšie podozrivé obchody – medzi piatimi firmami, v ktorých figuroval Marián Kočner.
  Dvakrát 19 bytov
  Na začiatku prevodov stála Kočnerova firma Inkasný servis, ktorá už predtým kúpila spomínaných 17 bytov za jedno euro. V tomto prípade ide o kúpu ďalších 10 bytov na základe kúpnej zmluvy zo 16. januára 2012.
  Nekupovala ich od developera budovy – spoločnosti Real Štúdio K.F.A., v ktorej mal Kočner podiel, ale od prostredníka: ďalšej Kočnerovej firmy Residence Hotel.
  A predala ich zase len ďalším firmám Mariána Kočnera – Správa a inkaso pohľadávok a Hotel Holding.
  Prevody posledných 12 bytov sa pritom odohrali na základe zmlúv zo 7. marca 2016, teda len týždeň pred prepuknutím kauzy Bašternák.
  Celkovo bolo vo Five Star Residence medzi piatimi rôznymi firmami Mariána Kočnera prevedených minimálne dvakrát 19 bytov.
  Opakované prevody medzi spoločnosťami s rovnakým alebo podobným pozadím vzbudzujú otázku, aké je ich ekonomické opodstatnenie a podozrenia na špekulácie s daňami.
  Dlh 10 miliónov
  Firma Real Štúdio K.F.A, ktorá postavila dejisko kauzy Bašternák – komplex Five Star Residence – pritom zrejme čoskoro zanikne. A s ňou zmizne aj vyše desaťmiliónový daňový dlh firmy voči štátu .
  Podľa oznámenia v obchodnom vestníku, ktoré zverejnil finstat , začal súd v Trenčíne konanie o zrušení spoločnosti. Bez likvidácie to môže urobiť po šiestich mesiacoch od tohto oznámenia.
  A to aj napriek tomu, že Finančná správa eviduje pohľadávku voči firme vo výške za vyše 10 miliónov eur. Spoločnosť je však prepísaná na cudzinca a presťahovaná na dubnickú adresu , kde končia nemajetné a zadĺžené firmy.
  Finančná správa odmietla komentovať, či má informácie o majetku spoločnosti, nakoľko ide o daňové tajomstvo. Firma nemá od roku 2010 zverejnenú účtovnú závierku.
  Ministerstvo spravodlivosti tvrdí, že nekalé likvidácie považuje za problém. Z tohto dôvodu iniciovalo zmenu v zákone pre situácie, kedy sa obchádzajú štandardné procesy likvidácie alebo konkurzov.
  Zrušenia firmy Real Štúdio K.F.A. sa však táto zákonná zmena týkať nebude. Oznámenie v obchodnom vestníku totiž vyšlo 28. decembra 2017, teda štyri dni pred účinnosťou nového zákona.